CELEX: 52022PC0184
Language: fi
Date: 2022-04-22
Title: Ehdotus EUROOPAN PARLAMENTIN JA NEUVOSTON ASETUS unionin yleiseen talousarvioon sovellettavista varainhoitosäännöistä annetun asetuksen (EU, Euratom) 2018/1046 muuttamisesta

EUROOPAN KOMISSIO
            Bryssel 22.4.2022
            COM(2022) 184 final
            2022/0125(COD)
            
            Ehdotus
            EUROOPAN PARLAMENTIN JA NEUVOSTON ASETUS
            unionin yleiseen talousarvioon sovellettavista varainhoitosäännöistä annetun asetuksen (EU, Euratom) 2018/1046 muuttamisesta
            
               
         
         
            
               PERUSTELUT
            
            
               1.
                     EHDOTUKSEN TAUSTA
            
            
               •
                     Ehdotuksen perustelut ja tavoitteet
            
            
               Varainhoitoasetuksessa
                  1
                vahvistetaan unionin talousarvion laatimista ja toteuttamista sekä unionin varojen valvontaa koskevat periaatteet ja yleiset varainhoitosäännöt. 
            
            
               Kun komissio on määrännyt sakon, muun seuraamusmaksun tai seuraamuksen, joka sen jälkeen riitautetaan unionin tuomioistuimissa, velalliset voivat joko maksaa sakon alustavasti tai antaa pankkivakuuden, joka kattaa sakon määrän ja mahdollisen viivästyskoron, kunnes asiassa annetaan lopullinen tuomio. Alustavan maksun tapauksessa asianomainen maksaa sakon määrän komission pankkitilille. Komissiolle alustavasti maksetut sakot on vuodesta 2009 alkaen talletettu erityiseen rahastoon (BUFI) sijoitettavaksi suoraan tai välillisesti erittäin turvallisiin valtion joukkovelkakirjoihin, jotta niiden arvo voidaan säilyttää sen varalta, että kyseiset määrät on palautettava asianomaiselle sen jälkeen, kun unionin tuomioistuimet ovat peruuttaneet sakon tai pienentäneet sen määrää.
            
            
               Unionin tuomioistuin katsoi asiassa C-301/19 P, komissio vastaan Printeos, 20. tammikuuta 2021 antamassaan tuomiossa, että silloin kun komissio noudattaa Euroopan unionin toiminnasta tehdyn sopimuksen, jäljempänä ’SEUT-sopimus’, 266 artiklan 1 kohdassa asetettua velvoitetta toteuttaa tarvittavat toimenpiteet sellaisen Euroopan unionin tuomioistuimen tuomion täytäntöön panemiseksi, jolla pienennetään kilpailusääntöjen rikkomisen johdosta määrättyä, yrityksen alustavasti maksamaa sakkoa tai kumotaan se, komission on sakon viivästyneen takaisinmaksun vuoksi maksettava viivästyskorkoa siitä päivästä alkaen, jona yritys maksoi sakon alustavasti, sakon takaisinmaksupäivään asti.
            
            
               Komissio pyysi asiassa C-221/22 P, komissio vastaan Deutsche Telekom, tekemänsä valituksen yhteydessä unionin tuomioistuinta tarkastelemaan uudelleen asiassa Printeos annettua tuomiota niiden velvoitteiden selventämiseksi, joita komissiolla on siinä tapauksessa, että alustavasti maksetun sakon määrää pienennetään tai sakko kumotaan, jotta velalliselle voidaan asianmukaisesti hyvittää se, ettei maksetun sakon määrä ollut velallisen käytettävissä sinä aikana, kun sakko oli tuomioistuinvalvonnan kohteena.
            
            
               Niin kauan kuin unionin tuomioistuin ei ole toimittanut pyydettyjä selvennyksiä, komissioon kohdistuu ennennäkemätön määrä korkovaatimuksia, joiden määrä on huomattavasti suurempi kuin alustavasti maksetuista sakoista kertyneet korot ja joiden osalta on tarpeen löytää asianmukainen ratkaisu unionin talousarviossa. Sen vuoksi on kiireesti ehdotettava lainsäädäntötoimenpiteitä, jotta voidaan varmistaa asianmukainen korvaustaso siinä tapauksessa, että alustavasti maksettu sakko on palautettava, ja jotta voidaan turvata unionin talousarvion kyky vastata tästä aiheutuviin rahoitustarpeisiin, sanotun kuitenkaan rajoittamatta asiassa C-221/22 P tehdyn valituksen lopputulosta. Tämä edellyttää useita kohdennettuja muutoksia varainhoitoasetuksen 48 artiklan 2 kohtaan, 99 artiklan 4 kohtaan, 107 artiklan 2 kohtaan sekä 108 artiklan 1, 2 ja 4 kohtaan. 
            
            
               Kun otetaan huomioon menetetyn määräajan palauttamista koskeva yleinen periaate, jota sovelletaan sellaisten unionin toimielinten määräämien ja alustavasti maksettujen sakkojen, muiden seuraamusmaksujen tai seuraamusten palauttamiseen, jotka Euroopan unionin tuomioistuin on myöhemmin peruuttanut tai joiden määrää se on pienentänyt, olisi selvennettävä, että tällaisten sakkojen, muiden seuraamusmaksujen tai seuraamusten alustavasti perityn määrän mahdollista negatiivista tuottoa ei tulisi vähentää takaisin maksettavasta määrästä. 
            
            
               Jotta yritykselle voidaan hyvittää se, ettei se ole voinut käyttää komissiolle sakkoina alustavasti maksamiaan varoja ajanjaksolla, joka alkaa sakon maksamispäivästä ja päättyy sen takaisinmaksupäivään, takaisin maksettavaan määrään olisi lisättävä Euroopan keskuspankin perusrahoitusoperaatioihinsa soveltama korko korotettuna yhdellä ja puolella prosenttiyksiköllä, joka on asianmukainen hyvitys tällaisessa tilanteessa olevalle yritykselle. Näin ollen kyseiseen määrään ei tarvitse soveltaa enää mitään muuta korkoa. Tämä korko vastaa korkokantaa, jota sovelletaan velalliseen silloin kun tämä päättää lykätä sakon, muun seuraamusmaksun tai seuraamuksen maksamista ja antaa maksun sijasta vakuuden. 
            
            
               Poiketen yleisestä säännöstä, jonka mukaan talousarvio ei saa sisältää negatiivisia tuloja, olisi täsmennettävä, että edellä mainitut korot sekä tällaisten sakkojen, muiden seuraamusmaksujen tai seuraamusten peruutetuista tai pienennetyistä määristä mahdollisesti johtuvat muut maksut, mukaan lukien kyseisiin määriin mahdollisesti liittyvät negatiiviset tuotot, olisi katsottava unionin talousarviossa negatiivisiksi tuloiksi, jotta vältetään kohtuuttomat vaikutukset unionin talousarvion menopuoleen.
            
            
               Unionin talousarvion menopuoleen kohdistuvan liiallisen paineen poistamiseksi mahdollisimman pian tämä ehdotus esitetään erillään varainhoitoasetuksen tulevasta tarkistamisesta.
            
            
               •
                     Yhdenmukaisuus muiden alaa koskevien politiikkojen säännösten kanssa
            
            
               Tämä ehdotus on kaikilta osin yhdenmukainen voimassa olevien yleisten varainhoitosääntöjen kanssa, ja sillä pyritään välttämään unionin talousarvioon asiassa Printeos annetun oikeuskäytännön seurauksena kohdistuva liiallinen paine.
            
            
               2.
                     OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •
                     Oikeusperusta
            
            
               Ehdotus perustuu SEUT-sopimuksen 322 artiklan 1 kohtaan.
            
            
               •
                     Toissijaisuusperiaate (jaetun toimivallan osalta) 
            
            
               Unionin yleisten varainhoitosäännösten hyväksyminen kuuluu unionin yksinomaiseen toimivaltaan.
            
         
         
            
               •
                     Suhteellisuusperiaate
            
            
               Tämän ehdotuksen tarkoituksena on varmistaa asianmukainen hyvitys siinä tapauksessa, että alustavasti maksetut sakot, muut seuraamusmaksut tai seuraamukset on palautettava, sekä huolehtia siitä, että unioni kykenee täyttämään tästä aiheutuvat taloudelliset velvoitteet. Se ei sisällä sääntöjä, jotka eivät olisi tarpeen SEUT-sopimuksen tavoitteiden saavuttamiseksi.
            
            
               3.
                     JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •
                     Sidosryhmien kuuleminen
            
            
               Tästä vähäisestä muutoksesta ei ole järjestetty sidosryhmien kuulemista.
            
            
               •
                     Vaikutustenarviointi
            
            
               Varainhoitoasetuksen tulevia tarkistuksia koskevan komission lausuman
                  2
                mukaisesti vaikutustenarviointia ei tarvita. Varainhoitoasetuksessa vahvistetaan yleiset säännöt ja välineet meno-ohjelmien täytäntöönpanoa varten. Sen säännösten tarkistamisesta ei sen vuoksi aiheudu suoria taloudellisia, sosiaalisia tai ympäristöön liittyviä vaikutuksia, joita voitaisiin analysoida tarkoituksenmukaisesti vaikutustenarvioinnissa. Vaikutustenarvioinneista saadaan lisäarvoa silloin, kun tehdään yksittäisiin meno-ohjelmiin liittyviä politiikkavalintoja. Näiden meno-ohjelmien on oltava varainhoitoasetuksessa vahvistetun sääntelykehyksen mukaisia. Sen sijaan tästä ehdotuksesta on tehty ennakkoarviointi erityisesti sen määrittämiseksi, mikä on asianmukaisin tapa ottaa huomioon asianomaisia yrityksiä koskeva viimeaikainen oikeuskäytäntö, mutta myös sen osalta, miten vastaavia määriä olisi käsiteltävä talousarviossa.
            
            
               •
                     Sääntelyn toimivuus ja yksinkertaistaminen
            
            
               Vaikka tämä varainhoitoasetuksen muutos ei kuulu sääntelyn toimivuutta ja tuloksellisuutta koskevan ohjelman (REFIT) piiriin, se edistää paremman sääntelyn agendaa. Tällä ehdotuksella vastataan tarpeeseen tarkastella viimeaikaisen oikeuskäytännön pohjalta uudelleen säännöksiä, jotka koskevat viivästys- ja hyvityskorkoja sekä negatiivisia tuloja. Ehdotettu lähestymistapa on kaikilta osin yhteneväinen paremman sääntelyn vaatimusten ja yksinkertaistamistoimien kanssa.
            
            
               •
                     Perusoikeudet
            
            
               Ehdotus on Euroopan unionin perusoikeuskirjan mukainen.
            
            
               4.
                     TALOUSARVIOVAIKUTUKSET
            
            
               Ehdotuksella ei ole vaikutusta talousarvioon.
            
            
               5.
                     Ehdotukseen sisältyvien säännösten yksityiskohtaiset selitykset
            
            
               Kuten 4 jaksossa todetaan, ehdotuksella ei ole vaikutuksia unionin talousarvioon. Ehdotuksessa selvennetään talousarviovälineitä ja -menettelyjä, joilla puututaan sellaisten Euroopan unionin tuomioistuimen tuomioiden seurauksiin, joilla peruutetaan unionin toimielimen alun perin määräämät sakot, muut seuraamusmaksut tai seuraamukset tai pienennetään niiden määrää. Ainoastaan tällaiset Euroopan unionin tuomioistuimen tuomiot voivat johtaa maksuvelvoitteisiin kolmansia osapuolia kohtaan. 
            
            
               Negatiivisia tuloja koskeva 48 artiklan 2 kohta:
                     Jotta voidaan varmistaa asianmukainen talousarviokäsittely ja ehkäistä unionin talousarvion menopuoleen kohdistuva kohtuuton taloudellinen paine, olisi säädettävä, että korot ja mahdolliset korvaukset, joita on maksettava silloin kun sakko, muu seuraamusmaksu tai seuraamus on peruutettu tai sen määrää on pienennetty, tällaisiin sakkoihin, muihin seuraamusmaksuihin tai seuraamuksiin mahdollisesti liittyvä negatiivinen tuotto mukaan luettuna, on vähennettävä unionin talousarvion tulopuolelta (negatiiviset tulot). Tämä olisi rajoitettu ja asianmukaisesti perusteltu poikkeus 48 artiklan 1 kohdan yleissäännöstä, jonka mukaan talousarvio ei saa sisältää negatiivisia tuloja.
            
            
               Viivästyskorkoja koskeva 99 artiklan 4 kohta: Olisi selvennettävä, että Euroopan keskuspankin perusrahoitusoperaatioihinsa soveltama korko, jota korotetaan yhdellä ja puolella prosenttiyksiköllä silloin kun sakkoja, muita seuraamusmaksuja tai seuraamuksia maksamaan määrätty velallinen antaa vakuuden, jonka tilinpitäjä hyväksyy maksusuorituksen sijasta, ei kuulu tämän säännöksen soveltamisalaan sen vuoksi, että se ei koske viivästyskorkoa. Viittaus tähän korkoon olisi sen sijaan siirrettävä 108 artiklan 1 kohtaan.
            
            
               Talousarvioon ottamista koskeva 107 artiklan 2 kohta: Jotta voidaan varmistaa riittävä kassavirta, jonka avulla kolmansille osapuolille hyvitetään se, etteivät ne ole voineet hyödyntää varojaan, olisi täsmennettävä, että sakkoina, muina seuraamusmaksuina tai seuraamuksina saadut määrät ja niille mahdollisesti kertyneet korot tai muut tulot voidaan ottaa talousarvioon seuraavan varainhoitovuoden loppuun mennessä.
            
            
               Unionin toimielinten määräämistä sakoista, muista seuraamusmaksuista tai seuraamuksista johtuvien määrien perintää koskeva 108 artiklan 1, 2 ja 4 kohta: 
            
            
               Kuten edellä on selitetty, vakuuden tapauksessa ensimmäisessä kohdassa oleva viittaus 99 artiklan 4 kohtaan olisi korvattava Euroopan keskuspankin perusrahoitusoperaatioihinsa soveltamalla korolla korotettuna yhdellä ja puolella prosenttiyksiköllä nykyisen 99 artiklan 4 kohdan a alakohdan mukaisesti.
            
         
         
            
               Asetuksen 108 artiklan 2 kohdassa oleva positiivista tuottoa koskeva tavoite olisi korvattava viittauksella moitteettomaan varainhoitoon. Kun otetaan huomioon sijoitusten negatiivisen tuoton mahdollisuus, komission ei tulisi pyrkiä positiiviseen odotettuun tuottoon, mikäli tämä edellyttää kohtuuttoman suurta sijoitusriskiä. Sen vuoksi olisi moitteettoman varainhoidon periaatteen mukaisesti täsmennettävä, että komission olisi rahoitusomaisuuteen sijoittaessaan asetettava ensisijaiseksi tavoitteeksi varojen suoja ja likviditeetti.
            
            
               Kun otetaan huomioon menetetyn määräajan palauttamista koskeva yleinen periaate, jota sovelletaan sellaisten alustavasti maksettujen sakkojen, muiden seuraamusmaksujen tai seuraamusten palauttamiseen, jotka Euroopan unionin tuomioistuin on myöhemmin kumonnut tai joiden määrää se on pienentänyt, olisi selvennettävä, että tällaisten sakkojen, muiden seuraamusmaksujen tai seuraamusten alustavasti perityn määrän mahdollista negatiivista tuottoa ei tulisi vähentää takaisin maksettavasta määrästä. Näin ollen 108 artiklan 4 kohdan toinen alakohta olisi poistettava. Jotta voidaan hyvittää velalliselle se, että tämä ei voinut käyttää varojaan, takaisin maksettavaan määrään olisi lisättävä Euroopan keskuspankin perusrahoitusoperaatioihinsa soveltama korko korotettuna yhdellä ja puolella prosenttiyksiköllä. Tämä vastaa korkoa, joka velalliselta peritään siinä tapauksessa, että tämä lykkää vakuuden kattaman sakon, muun seuraamusmaksun tai seuraamuksen maksamista. 
            
            
               2022/0125 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               unionin yleiseen talousarvioon sovellettavista varainhoitosäännöistä annetun asetuksen (EU, Euratom) 2018/1046 muuttamisesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 322 artiklan 1 kohdan,
            
            
               ottavat huomioon Euroopan atomienergiayhteisön perustamissopimuksen ja erityisesti sen 106 a artiklan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon tilintarkastustuomioistuimen lausunnon
                  3
               , 
            
            
               noudattavat tavallista lainsäätämisjärjestystä
                  4
               ,
            
            
               sekä katsovat seuraavaa:
            
            
               (1)Unionin tuomioistuin katsoi asiassa C-301/19 P
                  5
               , komissio vastaan Printeos, 20 päivänä tammikuuta 2021 antamassaan tuomiossa, että ottaen huomioon Euroopan unionin toiminnasta tehdyn sopimuksen, jäljempänä ’SEUT-sopimus’, 266 artiklan 1 kohdassa asetettu velvoite toteuttaa tarvittavat toimenpiteet sellaisten Euroopan unionin tuomioistuimen tuomioiden täytäntöön panemiseksi, joilla pienennetään kilpailusääntöjen rikkomisen johdosta määrätyn, yrityksen alustavasti maksaman sakon määrää tai kumotaan sakko, komission oli sakon viivästyneen takaisinmaksun vuoksi maksettava viivästyskorkoa siitä päivästä alkaen, jona yritys maksoi sakon alustavasti komissiolle, sakon takaisinmaksupäivään asti.
            
            
               (2)Tämä viimeaikainen oikeuskäytäntö on johtanut ennennäkemättömään määrään korkovaatimuksia, joiden määrä on huomattavasti suurempi kuin alustavasti maksetuista määristä kertyneet korot ja joiden osalta on tarpeen löytää asianmukainen ratkaisu unionin talousarviossa. Jotta voidaan varmistaa asianmukainen korvaustaso siinä tapauksessa, että alustavasti maksettu sakko on palautettava, ja jotta voidaan turvata unionin talousarvion kyky vastata tästä aiheutuviin rahoitustarpeisiin, on varainhoitoasetukseen tehtävä kiireesti useita kohdennettuja muutoksia. 
            
            
               (3)Erityisesti on tarpeen säätää poikkeuksesta Euroopan parlamentin ja neuvoston asetuksen (EU, Euratom) 2018/1046
                  6
                48 artiklan 1 kohdassa säädettyyn yleiseen sääntöön, jonka mukaan talousarvio ei saa sisältää negatiivisia tuloja. Poikkeuksen nojalla unionin yleisen talousarvion tuloista olisi voitava vähentää mahdolliset korot sekä sakkojen, muiden seuraamusmaksujen tai seuraamusten peruutetuista tai pienennetyistä määristä mahdollisesti johtuvat muut maksut, mukaan lukien näihin määriin mahdollisesti liittyvät negatiiviset tuotot.
            
            
               (4)Jotta voidaan noudattaa menetetyn määräajan palauttamista koskevaa yleistä periaatetta (restitutio in integrum), jota sovelletaan sellaisiin unionin toimielinten määräämiin sakkoihin, muihin seuraamusmaksuihin tai seuraamuksiin, jotka unionin tuomioistuin on myöhemmin peruuttanut tai joiden määrää se on pienentänyt, on tarpeen säätää, että tällaisten unionin toimielinten määräämien sakkojen, muiden seuraamusmaksujen tai seuraamusten alustavasti perityn määrän mahdollista negatiivista tuottoa ei vähennetä takaisin maksettavasta määrästä. Sen vuoksi on aiheellista poistaa asiaa koskeva säännös asetuksen (EU, Euratom) 2018/1046 108 artiklan 4 kohdasta.
            
            
               (5)Jotta yritykselle voidaan hyvittää se, ettei se ole voinut käyttää komissiolle sakkoina alustavasti maksamiaan varoja ajanjaksolla, joka alkaa sakon maksamispäivästä ja päättyy sen takaisinmaksupäivään, takaisin maksettavaan määrään olisi lisättävä Euroopan keskuspankin perusrahoitusoperaatioihinsa soveltama korko korotettuna yhdellä ja puolella prosenttiyksiköllä, joka on asianmukainen hyvitys tällaisessa tilanteessa olevalle yritykselle. Näin ollen kyseiseen määrään ei tarvitse soveltaa enää mitään muuta korkoa. Lisäksi tämä korko vastaa korkokantaa, jota sovelletaan velalliseen silloin kun tämä päättää lykätä sakon, muun seuraamusmaksun tai seuraamuksen maksamista ja antaa maksun sijasta vakuuden. On myös aiheellista muuttaa asetuksen (EU, Euratom) 2018/1046 99 artiklan 4 kohtaa ja 108 artiklan 1 kohtaa sen selventämiseksi, että korkoa, jota sovelletaan velalliseen silloin kun tämä päättää lykätä sakon, muun seuraamusmaksun tai seuraamuksen maksamista ja antaa maksun sijasta vakuuden, ei katsota viivästyskoroksi.
            
            
               (6)Jotta voidaan varmistaa riittävä kassavirta, jonka avulla asianomaisille kolmansille osapuolille hyvitetään se, etteivät ne ole voineet hyödyntää varojaan asetuksen (EU, Euratom) 2018/1046 108 artiklan 4 kohdassa tarkoitetuissa tapauksissa, on tarpeen säätää, että sakkoina, muina seuraamusmaksuina tai seuraamuksina saadut määrät ja niille mahdollisesti kertyneet korot tai muut tulot voidaan ottaa talousarvioon seuraavan varainhoitovuoden loppuun mennessä. 
            
         
         
            
               (7)Kun otetaan huomioon sijoitusten negatiivisen tuoton mahdollisuus, komission ei tulisi pyrkiä positiiviseen odotettuun tuottoon, mikäli tämä edellyttää suhteettoman suurta sijoitusriskiä. Komission olisi voitava sijoittaa rahoitusomaisuuteen asettaen samalla ensisijaiseksi tavoitteeksi sakkoina, muina seuraamusmaksuina tai seuraamuksina alustavasti maksettujen varojen suoja ja likviditeetti moitteettoman varainhoidon periaatteen mukaisesti.
            
            
               (8)Koska on tarpeen ottaa kiireesti huomioon viimeaikaisen oikeuskäytännön talousarviovaikutukset, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               (9)Sen vuoksi asetusta (EU, Euratom) 2018/1046 olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan asetus (EU, Euratom) 2018/1046 seuraavasti:
            
            
               (1)Muutetaan 48 artikla seuraavasti:
            
            
               (a)korvataan 1 kohta seuraavasti:
            
            
               ”1. Talousarvio ei saa sisältää negatiivisia tuloja.”;
            
            
               (b)lisätään 1 a kohta seuraavasti:
            
            
               ”1 a. Poiketen siitä, mitä 1 kohdassa säädetään, talousarvion tuloista vähennetään seuraavat:
            
            
               a) kaikista talletuksista maksettavat negatiiviset korot;
            
            
               b) siinä tapauksessa, että Euroopan unionin tuomioistuin peruuttaa 108 artiklan 1 kohdassa tarkoitetun, SEUT-sopimuksen tai Euratomin perustamissopimuksen nojalla määrätyn sakon, muun seuraamusmaksun tai seuraamuksen tai pienentää sen määrää, asianomaisille osapuolille mahdollisesti kuuluvat korot tai muut maksut, mukaan lukien kyseisiin määriin mahdollisesti liittyvät negatiiviset tuotot.”
            
            
               (2)Korvataan 99 artiklan 4 kohdan ensimmäinen alakohta seuraavasti:
            
            
               ”Sakkojen, muiden seuraamusmaksujen tai seuraamusten tapauksessa korkokantana saamisiin, joita ei ole maksettu tai joista ei ole annettu komission tilinpitäjän hyväksymää vakuutta sakon, muun seuraamusmaksun tai seuraamuksen määräämistä koskevassa unionin toimielimen päätöksessä vahvistettuun eräpäivään mennessä, käytetään Euroopan unionin virallisen lehden C-sarjassa sen kuukauden ensimmäisenä kalenteripäivänä julkaistua Euroopan keskuspankin perusrahoitusoperaatioihinsa soveltamaa korkoa, jona sakkoa, muuta seuraamusmaksua tai seuraamusta koskeva päätös on annettu, korotettuna kolmella ja puolella prosenttiyksiköllä.”
            
            
               (3)Lisätään 107 artiklan 2 kohtaan toinen alakohta seuraavasti:
            
            
               ”Sovellettaessa 48 artiklan 1 a kohdan b alakohtaa edellä 1 kohdassa tarkoitetut tarvittavat määrät voidaan ottaa talousarvioon seuraavan varainhoitovuoden loppuun mennessä.”
            
            
               (4)Muutetaan 108 artikla seuraavasti:
            
            
               (a)korvataan 1 ja 2 kohta seuraavasti:
            
            
               ”1.
                     Jos Euroopan unionin tuomioistuimessa nostetaan kanne sellaista unionin toimielimen päätöstä vastaan, jossa määrätään SEUT-sopimuksen tai Euratomin perustamissopimuksen nojalla sakko, muu seuraamusmaksu tai seuraamus, velallisen on joko maksettava asianomaiset määrät alustavasti komission tilinpitäjän ilmoittamalle pankkitilille tai annettava komission tilinpitäjän hyväksymä vakuus, ja nämä toimenpiteet ovat voimassa, kunnes kaikki muutoksenhakukeinot on käytetty. Vakuus on riippumaton velvollisuudesta maksaa sakko, muu seuraamusmaksu tai seuraamus, ja se on täytäntöönpanokelpoinen vaatimuksesta. Se kattaa sekä velan pääomasta että korosta aiheutuvat saamiset, jotka velallisen on maksettava 3 kohdan b alakohdassa tarkoitetussa tapauksessa käyttäen Euroopan unionin virallisen lehden C-sarjassa sen kuukauden ensimmäisenä kalenteripäivänä julkaistua Euroopan keskuspankin perusrahoitusoperaatioihinsa soveltamaa korkoa, jona sakkoa, muuta seuraamusmaksua tai seuraamusta koskeva päätös on annettu, korotettuna yhdellä ja puolella prosenttiyksiköllä, alkaen sakon, muun seuraamusmaksun tai seuraamuksen määräämistä koskevassa unionin toimielimen päätöksessä vahvistetusta eräpäivästä.
            
         
         
            
               2.
                     Komissio voi sijoittaa alustavasti perityt määrät rahoitusomaisuuteen asettaen ensisijaiseksi tavoitteeksi varojen suojan ja likviditeetin moitteettoman varainhoidon periaatteen mukaisesti.”; 
            
            
               (b)muutetaan 4 kohta seuraavasti:
            
            
               i) korvataan ensimmäinen alakohta seuraavasti:
            
            
               ”4. Kun kaikki muutoksenhakukeinot on käytetty ja kun sakko, muu seuraamusmaksu tai seuraamus on peruutettu tai sen määrää on pienennetty, voidaan toteuttaa yksi seuraavista toimenpiteistä:
            
            
               a)
                     alustavasti perityt määrät, tai kun määrää on pienennetty, asiaankuuluva osa niistä maksetaan takaisin asianomaiselle kolmannelle osapuolelle;
            
            
               b)
                     jos on annettu vakuus, se vapautetaan vastaavasti.
            
            
               Ensimmäisen alakohdan a alakohdassa tarkoitettua määrää tai sen asiaankuuluvaa osaa korotetaan Euroopan unionin virallisen lehden C-sarjassa sen kuukauden ensimmäisenä kalenteripäivänä julkaistulla Euroopan keskuspankin perusrahoitusoperaatioihinsa soveltamalla korolla, jona sakkoa, muuta seuraamusmaksua tai seuraamusta koskeva päätös on annettu, korotettuna yhdellä ja puolella prosenttiyksiköllä.”;
            
            
                  ii) poistetaan toinen alakohta. 
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
               
               
                  
                     (2)
                  
                        2018/C 267 I/01.
               
               
                  
                     (3)
                  
                        Lausunto N:o XXX, annettu XXX (EUVL C , , s. ).
               
               
                  
                     (4)
                  
                        Euroopan parlamentin kanta, vahvistettu XXX, ja neuvoston päätös, annettu XXX.
               
               
                  
                     (5)
                  
                        Unionin tuomioistuimen tuomio 20.1.2021, Euroopan komissio v. Printeos, SA, C-301/19 P, ECLI:EU:C:2021:39.
               
               
                  
                     (6)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).